Kokkolalainen Markku Räisälä on käynyt läpi vielä melko huonosti tunnetun Parkinsonin taudin hoidon. Syväaivostimulaatiossa hänen aivoihinsa asennettiin elektrodit ja rintaan tahdistin. Aivoihin saadaan johdettua suuritaajuista sähköärsykettä. Markku on voinut jättää toistaiseksi lääkkeet pois ja hän on saanut liikuntakykynsä takaisin.

Nyt viisikymmentävuotias Markku Räisälä sai Parkinsonin taudin diagnoosin harvinaisen nuorena. Sairauden edetessä aivan normaalitkin askareet kävivät ylivoimaisiksi.

– Olin 32-vuotias, kun diagnoosi tehtiin. Alkutilanteessahan se oli shokki: olin nuori ja sitä oli vaikea käsittää. Aloin harrastaa liikuntaa ja sain sillä purettua mieltäni ja pidettyä itseni kasassa, Markku muistelee sairauden alkuvaiheita.

Sairaus eteni hitaasti mutta varmasti, ja lääkitystä piti ajan myötä lisätä. Hänelle alkoi tulla pakkoliikkeitä, joiden aiheuttajana olikin Parkinson-lääke, ei sairaus itsessään. Varsinkin viimeinen vuosi ennen leikkausta oli vaikea.

Jouduin odottamaan, että lääkkeen vaikutus hävisi ennen kuin pystyin syömään. Markku Räisälä

– Pakkoliikeoireet invalidisoivat minut aika pahasti. En pystynyt tekemään enää kunnolla mitään. Esimerkiksi syöminen oli vaikeaa silloin, kun lääkevaste oli hyvä eli jouduin odottamaan, että lääkkeen vaikutus hävisi ennen kuin pystyin syömään.

Lääkkeen aiheuttamat pakkoliikkeet olivat Markulle pahempia kuin itse sairaus.

– Minulla ei ollut vapinaa läheskään niin pahasti kuin monella on. Ennen leikkausta otin lääkettä kuusi kertaa päivässä. Aamu oli oikeastaan parasta aikaa, mutta sitten kun alkoi lääkkeenotto, tulivat pakkoliikkeet, jotka häiritsivät elämänrytmiä pahasti.

Leikkauksella kymmenen vuotta pois

Markku pääsi pitkien tutkimusten jälkeen syväaivostimulaatiohoitoon Oulun yliopistolliseen sairaalaan. Siinä Markun aivoihin asennettiin leikkauksessa elektrodit ja rintaan eräänlainen tahdistin, pulssigeneraattori.

Tätä kautta aivoihin johdettu sähkö on palauttanut Markun toimintakyvyn siihen, mitä se oli kymmenen vuotta sitten. Leikkauksesta on kulunut vasta reilu kuukausi.

– On tapahtunut ihan dramaattinen muutos. Minullahan lääkitys nollattiin kokonaan eli en syö Parkinson-lääkettä nyt yhtään. Olen normaali ihminen nyt. Sain uuden elämän, voisi sanoa, Markku Räisälä iloitsee.

Hän pystyi jättämään lääkkeet syrjään ja siksi pakkoliikkeet hävisivät kokonaan. Mieheen asennettu laitteisto auttaa myös pitämään Parkinsonin tautiin liittyvän vapinan poissa ja helpottaa liikkumista.

Vain harva voi kuitenkaan jättää leikkauksen jälkeen kokonaan lääkityksen pois. Yleisempää on, että lääkitystä vähennetään.

"Otetaan vastaan se, mitä tulee"

Parkinsonin tautiin ei tunneta parannuskeinoa. Syväaivostimulaatiohoito helpottaa potilaan elämää, mutta se ei paranna. Sairaus etenee ajan myötä, sen Markkukin tietää. Hän ei kuitenkaan pelkää tulevaa.

– Tulevaisuuttahan ei kukaan osaa ennustaa. Mennään päivä kerrallaan kuitenkin vain eteenpäin ja otetaan vastaan se, mitä tulee.

Tämä sairaus on opettanut sen, että aina tulee muutoksia. Ne pitää ottaa vastaan.

Takeita siitä, kuinka kauan syväaivostimulaattori pitää Markun toimintakyvyn näin hyvänä, ei ole. Markun tilanteessa helpottavaa on kuitenkin se, että sairauden edetessä hän voi aloittaa lääkityksen uudelleen.

– Tämä sairaus on opettanut sen, että aina tulee muutoksia. Ne pitää ottaa vastaan. Elämähän on tämmöistä, Markku hymyilee.